**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.05.2020, ora 08.00 – 12.05.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.05.2020, ora 07.00**

**RÂURI**

**Debitele au fost, în general, în scădere**, exceptând cursurile inferioare ale Siretului şi Mureşului, unde au fost în creștere prin propagare.

Pe râurile din bazinele hidrografice: Crasna, Barcău, Bega, Timiş, Bârzava, Moraviţa, Caraş, Nera, Cerna, Vedea, Argeş, Ialomiţa şi pe râurile din Dobrogea, debitele au fost relativ staţionare.

Debitele se situează la valori cuprinse între 30 – 80% din normalele lunare, mai mari (în jurul și peste normalele lunare) în bazinul hidrografic Tur și mai mici (sub 30% din normalele lunare) pe râurile din bazinele: Crasna, Crișul Alb, Barcău, Târnava Mare, Timiș, Bârzava, Caraș, Nera, Cerna, Olt inferior, Siret (exceptând cursul Moldovei şi bazinul superior și mijlociu al Bistriţei), în bazinele superioare ale Argeşului şi Ialomiţei şi pe afluenţii Jiului inferior.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în scădere**, exceptând cursul inferior al Siretului, unde vor fi în creștere prin propagare.

Pe râurile din bazinele hidrografice: Crasna, Barcău, Bega, Timiş, Bârzava, Moraviţa, Caraş, Nera, Cerna, Vedea, Argeş, Ialomiţa şi pe râurile din Dobrogea, debitele vor fi relativ staţionare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 11 – 12.05.2020 a fost în uşoară creştere, având valoarea de 3550 m3/s**, sub media multianuală a lunii mai (7250 m3/s).

În aval de Porţile de Fier debitele au fost în scădere pe sectorul Gruia – Bechet, relativ staţionare pe sectorul Corabia – Tr. Măgurele și în creştere pe sectorul Zimnicea – Tulcea.

**Debitul la intrarea în ţară (secţiunea Baziaş) va fi staţionar (3550 m3/s).**

În aval de Porţile de Fier, debitele vor fi în scădere pe sectorul Gruia – Zimnicea şi în creştere pe sectorul Giurgiu – Tulcea.

**2.** **Situaţia meteorologică în intervalul 11.05.2020, ora 09.00 –12.05.2020, ora 06.00**

**Administraţia Naţională de Meteorologie** (A.N.M.) a emis la 11.05.2020, la ora 13:30, **ATENȚIONAREA METEOROLOGICĂ Nr. 39**, conform căreia:

**- INFORMARE METEOROLOGICĂ:** „*În intervalul 11 mai, ora 22:00 – 12 mai, ora 09:00, local în regiunile vestice, nordice și centrale și pe arii mai restrânse în rest vor fi perioade cu instabilitate atmosferică ce se va manifesta prin averse, descărcări electrice și izolat grindină. Aversele vor putea avea și caracter torențial, iar izolat cantitățile de apă vor depăși 15...20 l/mp. Vântul se va intensifica în cea mai mare parte a țării și se vor înregistra la rafală viteze cuprinse, în general, între 45 și 55 km/h, iar la munte va sufla cu peste 70...80 km/h.”*

**- ATENȚIONARE METEOROLOGICĂ:**

**COD GALBEN:** „*În intervalul 12 mai, ora 09:00 - 12 mai, ora 23:00, în Oltenia și Transilvania, precum și în vestul și centrul Munteniei (județele Argeș, Dâmbovița, Prahova, Teleorman, Giurgiu, Ilfov și în zona Municipiul București) vântul va avea intensificări temporare, cu viteze la rafală cuprinse, în general, între 55 și 65 km/h și izolat peste 70 km/h. În zona montană înaltă vântul va sufla tare, cu peste 90...100 km/h. Local, în zonele deluroase și montane, precum și în centrul teritoriului vor fi perioade cu instabilitate atmosferică ce se va manifesta prin averse, descărcări electrice și izolat grindină. Aversele vor putea avea și caracter torențial, iar izolat cantitățile de apă vor depăși 25 l/mp.”*

**COD GALBEN:** „*În intervalul 12 mai, ora 09:00 - 12 mai, ora 23:00, în Moldova, Dobrogea și în estul Munteniei (județele Buzău, Brăila, Ialomița și Călărași) local vor fi perioade cu instabilitate atmosferică accentuată care se va manifesta prin vijelii, intensificări ale vântului cu viteze, în general, cuprinse între 65...75 km/h, grindină, averse ce pot avea și caracter torențial și descărcări electrice.”*

Această **ATENȚIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către toate prefecturile țării (42 prefecturi) *- INFORMARE;*

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (41 prefecturi) - COD GALBEN.*

**ÎN ŢARĂ**

Valorile termice, în creștere față de ziua anterioară în cea mai mare parte a țării, au caracterizat o vreme deosebit de caldă în orele amiezii, local în regiunile extracarpatice și pe arii restrânse în cele centrale. În vestul, nord-vestul și în centrul țării începând din a doua parte a zilei au fost perioade cu instabilitate atmosferică ce s-a manifestat prin accentuarea temporară a înnorărilor, averse pe arii în general restrânse și izolat descărcări electrice. În restul teritoriului, cerul a fost variabil, iar ploi de scurtă durată s-au semnalat doar pe suprafețe mici seara și noaptea în sud-vest, iar îndeosebi spre sfârșitul intervalului și în nord-est. Vântul s-a intensificat treptat în majoritatea regiunilor, astfel că la rafală s-au înregistrat viteze cuprinse în general între 45 și 55 km/h, în timp ce la munte, în special la altitudini mari, temporar a suflat tare cu peste 70...80 km/h. Temperaturile maxime s-au încadrat între 17 grade la Constanța-dig, Mangalia și Sulina și 33 de grade la Bechet și Zimnicea, iar la ora 06.00 se înregistrau valori termice cuprinse între 10 grade la Miercurea Ciuc și 22 de grade la Botoșani și Cotnari.

***Observație:*** *de ieri dimineață, de la ora 06.00, au fost emise 3 mesaje cod galben pentru fenomene meteorologice periculoase imediate vizând intensificări ale vântului, după cum urmează:*

*- 2 mesaje emise de SRPV Sibiu;*

*- 1 mesaj emis de SRPV Constanța.*

**LA BUCUREŞTI**

Vremea a fost, în general, frumoasă și s-a încălzit ușor devenind călduroasă în orele amiezii când la stațiile meteorologice s-au înregistrat 30 de grade la Afumați și Băneasa și 31 de grade la Filaret. Cerul a fost variabil, mai mult senin pe parcursul zilei, iar vântul a suflat slab și moderat. La ora 06.00 erau 15 grade la Băneasa și 18 grade la Afumați și Filaret.

**3. Prognoza meteorologică în intervalul 12.05.2020, ora 09.00 –13.05.2020, ora 09.00**

**ÎN ŢARĂ**

Vremea va fi, în general, instabilă, iar pe parcursul zilei - vântoasă în regiunile centrale și local în cele sudice, unde la rafală temporar se vor înregistra viteze cuprinse, în general, între 55 și 65 km/h și izolat de peste 70 km/h, precum și la munte, în special în zona înaltă unde va sufla tare, cu peste 90...100 km/h. În jumătatea de nord-vest a țării, valorile termice vor scădea semnificativ față de ziua anterioară, iar din orele amiezii local vor fi perioade cu instabilitate atmosferică ce se va manifesta prin averse, descărcări electrice și izolat grindină. Aversele vor putea avea și caracter torențial, iar izolat cantitățile de apă vor depăși 25 l/mp. În restul teritoriului, vremea se va menține deosebit de caldă, iar instabilitatea atmosferică se va accentua treptat din a doua parte a zilei când local se va manifesta în special prin vijelii, intensificări ale vântului cu viteze, în general, cuprinse între 65...75 km/h, descărcări electrice, grindină și pe suprafețe mici averse ce vor putea avea și caracter torențial. Temperaturile maxime se vor încadra între 12 și 31 de grade, cu cele mai ridicate valori în sud și sud-est, iar cele minime se vor situa, în general, între 2 și 12 grade.

**LA BUCUREŞTI**

Vremea se va menține călduroasă, dar vântul se va intensifica treptat și va atinge la rafală viteze în jurul a 55 km/h. Noaptea va slăbi în intensitate urmând a sufla slab și moderat. Cerul va fi variabil, mai mult senin în primele ore ale intervalului. Temperatura maximă va fi de 29...30 de grade, iar cea minimă de 10...11 grade.

**4. Buletin nivometeorologic pentru perioada 11.05.2020, ora 21.00 – 14.05.2020, ora 21.00**

**Evoluția vremii în intervalul 07.05.2020, ora 15.00 – 11.05.2020, ora 15.00:**

Vremea s-a încălzit treptat devenind deosebit de caldă. Cerul a fost variabil cu unele înnorări temporare. Izolat s-au semnalat precipitații slabe. Vântul a suflat în general moderat, cu intensificări susținute în zilele de 7-8 mai, cu rafale ce au depășit 100-120 km/h pe creste, spulberând zăpada.

**Grosimea stratului de zăpadă în 11.05.2020, ora 15.00:**

Carpații Meridionali: 116 cm la Bâlea-Lac, 49 cm la Vf. Omu;

Carpații Orientali: cm la Ceahlău-Toaca, petice la Călimani;

Carpații Occidentali: petice pe creste.

**Prognoza vremii în intervalul 11.05.2020, ora 21.00 – 14.05.2020, ora 21.00:**

Vremea va fi schimbătoare. În primele 24 de ore vremea va fi instabilă și se va răci urmând a se încălzi apoi treptat de la o zi la alta, devenind spre sfârșitul intervalului din nou deosebit de caldă pentru această perioadă. Cerul va fi variabil, cu înnorări temporare accentuate. Se vor semnala averse de ploaie, însoțite și de descărcări electrice sau căderi de grindină, pe arii mai extinse în cursul zilei de 12 mai, local în cursul zilei de 14 mai și doar izolat în rest. Vântul va sufla moderat din sector vestic și sud-vestic, cu intensificări ce vor depăși temporar la rafale 90-100 km/h în zonele înalte în cursul zilelor de 12 și 14 mai și de 60-80 km/h în rest. Trecător se va semnala ceață iar pe creste precipitațiile pot fi și mixte.

Temperaturi prognozate în intervalul 11.05.2020, ora 21.00 - 12.05.2020, ora 21.00:

**Peste 1800 m:** temperaturi minime: 4 la 9 gr.C; temperaturi maxime: 4 la 10 gr.C;

**Sub 1800 m:** temperaturi minime: 8 la 12 gr.C; temperaturi maxime: 9 la 14 gr.C;

**Vânt la peste 2000 m:** din sector predominant vestic cu viteze de 90-100 km/h;

**Izoterma de 0 grade:** de la 3700 m la începutul intervalului în coborâre spre 3000 metri.

Temperaturi prognozate în intervalul 12.05.2020, ora 21.00 - 13.05.2020, ora 21.00:

**Peste 1800 m:** temperaturi minime: -3 la 0 gr.C; temperaturi maxime: 4 la 11 gr.C;

**Sub 1800 m:** temperaturi minime: 0 la 3 gr.C; temperaturi maxime: 11 la 16 gr.C;

**Vânt la peste 2000 m:** din sector predominant sud-vestic cu viteze de 60-80 km/h;

**Izoterma de 0 grade:** în urcare spre 3300 m.

Temperaturi prognozate în intervalul 13.05.2020, ora 21.00 - 14.05.2020, ora 21.00:

**Peste 1800 m:** temperaturi minime: 4 la 9 gr.C; temperaturi maxime: 6 la 10 gr.C;

**Sub 1800 m:** temperaturi minime: 8 la 12 gr.C; temperaturi maxime: 9 la 13 gr.C;

**Vânt la peste 2000 m:** din sector predominant sud-vestic cu viteze de 90-100 km/h.

**Masivul Bucegi:** **RISC 2 - moderat**

Temperaturile preponderent pozitive, precipitațiile lichide și parțial insolația, vor determina în continuare un risc de declanșare al avalanșelor de topire de mici dimensiuni sau de curgeri superficiale în zonele unde există acumulări mai importante de zăpadă. În cazuri izolate pot apărea avalanșe de fund ce nu vor angrena însă volume mari de zăpadă.

Stratul de zăpadă este puternic umezit, se regăsește la înalțimi de peste 1800 m și doar izolat pe firul văilor în zonele umbrite, sub această altitudine. La baza stratului, pe versanții nordici, întâlnim și cristalele tip cupă. Pe văi și în zonele adăpostite sunt acumulări mai importante de zăpadă. Procesul de topire al stratului va continua.

**Munții Făgăraș: RISC 2 - moderat**

Temperaturile preponderent pozitive, precipitațiile lichide și parțial insolația, vor determina în continuare un risc de declanșare al avalanșelor de topire de mici dimensiuni sau de curgeri superficiale în zonele unde există acumulări mai importante de zăpadă. În cazuri izolate pot apărea avalanșe de fund ce nu vor angrena însă volume mari de zăpadă.

Stratul de zăpadă este puternic umezit, se regăsește la înalțimi de peste 1800 m și doar izolat pe firul văilor în zonele umbrite, sub această altitudine. La baza stratului, pe versanții nordici, întâlnim și cristalele tip cupă. Pe văi și în zonele adăpostite sunt acumulări mai importante de zăpadă. Procesul de topire al stratului va continua.

**Restul masivelor:**

La peste 1800 m, în restul masivelor, se mai întâlnesc zone cu strat discontinuu de zăpadă, în special pe versanții nordici și pe firul văilor unde sunt acumulări mai vechi de zăpadă netopită. Pe fondul temperaturilor pozitive, al ploilor și parțial al insolației, acest strat discontinuu iși va continua topirea. Nu există risc de declanșări de avalanșe sau de curgeri superficiale.

1. ***CALITATEA APELOR***

**2.1. Pe fluviul Dunărea**

***Administrația Națională Apele Române*** revine cu informaţii despre poluarea accidentală cu hidrocarburi, care s-a produs în ziua de 08.05.2020 pe canalul Dunăre-Marea Neagră, în zona localității Cernavodă, județul Constanţa.

În urma informării de către A.C.N. și a verificărilor pe teren, efectuate de inspectorii A.B.A. Dobrogea Litoral, s-a constatat finalizarea operațiunilor de depoluare a apelor din C.D.M.N., în perimetrul ecluză Cernavodă - confluență fluviul Dunărea. În timpul operațiunilor de depoluare s-au administrat 520 kg de substanțe absorbante biodegradabile.

Căpitănia Cernavodă va continua cercetările în vederea identificării poluatorului.

**2.2. Pe râurile interioare**

***Agenția pentru Protecția Mediului Olt*** informează că la 11.05.2020, ca urmare a semnalării fenomenului de mortalitate piscicolă pe pârâul Caracal, în zona localității Drăghiceni, județul Olt, reprezentanții A.P.M. Olt și G.N.M. C.J. Olt s-au deplasat pe teren pentru investigații. S-a constatat că s-a înregistrat mortalitate piscicolă din cauza operațiunilor de golire a acumulării Drăghiceni, pentru a se efectua lucrările de revizie și reparații la elementele barajului. Urmează să se verifice dacă s-au respectat prevederile legale.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 07.05.2020-10.05.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Națonala de Mediu – Comisariatul Județean Cluj și Agenția pentru Protecția Mediului Cluj*** informează despre producerea, la 11.05.2020, în jurul orei 05:00, unui incident de mediu, în urma unei avarii la un recipient cu clor, aflat pe amplasamentul societății Sadachit SRL, din localitatea Turda, județul Cluj. Nu s-a putut evalua cantitatea de clor scursă din recipient. S-a restricționat accesul pe amplasament și s-a izolat zona. I.S.U. Cluj a intervenit pentru golirea recipientului, în condiții de siguranță, în rezervorul de clor al instalației de producere hipoclorit.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT